पाएं अपने शहर की ताज़ा ख़बरें और फ्री ई-पेपरडाउनलोड करें
नागपुर. अब विदर्भ के हॉकी खिलाड़ी राष्ट्रीय स्तर की प्रतियोगिताओं में अपना जौहर दिखा सकेंगे। इतना ही नहीं राष्ट्रीय स्तर की प्रतियोगिताओं में भाग लेने से भविष्य में इन खिलाडिय़ों को सरकारी नौकरियों में खासा लाभ मिलेगा। विदर्भ के हॉकी खिलाडिय़ों के लिए इस दोहरी खुशी का कारण विदर्भ हॉकी संघ का हॉकी इंडिया से जुड़ जाना है। रविवार को मिली जानकारी के मुताबिक छह वर्ष की लंबी जद्दोजहद के बाद आखिरकार हॉकी इंडिया ने विदर्भ हॉकी संघ को अपना एसोसिएट सदस्य बनाया है। इस तरह से हॉकी इंडिया के सदस्यों में अब 12 एसोसिएट, 29 संबद्ध और दो राज्य ओलिंपिक संघ शामिल हो गए हैं। बीसी भरतिया विदर्भ हाकी संघ के अध्यक्ष और विनोद गवई महासचिव हैं।
अंतरराष्ट्रीय टीम को देंगे खिलाड़ी
विदर्भ हॉकी एसोसिएशन के सचिव विनोद गवई ने इस संदर्भ में हुई बातचीत में बताया कि हॉकी इंडिया के महाराष्ट्र प्रदेश से एक टीम के कांसेप्ट को नकारने के बाद बांबे हाई कोर्ट से स्टे लेने के बाद हमें लगा कि हम जीत सकते हैं। और अंतत: वही हुआ। इस दिन का हमे विगत 5-6 वर्ष से इंतजार था। हमारी कोशिश होगी कि भविष्य में विदर्भ से अंतरराष्ट्रीय टीम को अच्छे खिलड़ी मिले। विदर्भ की आशाओं पर खरा उतरने का प्रयास करेंगे।
विदर्भ के पक्ष में रहा फैसला
दोनों संगठनों में गठजोड़ होने के बाद विदर्भ हाकी संघ के अध्यक्ष बीसी भरतिया ने कहा कि हम फैसले का स्वागत करते हैं। भविष्य में राष्ट्रीय स्तर पर विदर्भ की महिला और पुरुष वर्ग की टीमों के हिस्सा लेने का रास्ता साफ हो गया। इस निर्णय के बाद विदर्भ से संबद्ध सभी 22 जिलों (विदर्भ के 11, मराठवाड़ा के 8 और उत्तर खानदेश के 3) के खिलाडिय़ों को हॉकी में जौहर दिखाने का मौका तो मिलेगा ही साथ में सरकारी नौकरियों के लिए भी रास्ता खुल गया है। उन्होंने कहा कि विदर्भ हॉकी संघ का अपना मैदान है।
अब हमें मौके भी मिलेंगे, उसे भूनाने की जरूरत है। हमारी कोशिश होगी कि देश को अधिक से अधिक खिलाड़ी तैयार करके दें।
विदर्भ में हॉकी को देंगे बढ़ावा
मैं विदर्भ हॉकी संघ की एसोसिएट सदस्य के रूप में हॉकी इंडिया में प्रवेश का स्वागत करता हूं। हॉकी इंडिया विदर्भ हॉकी संघ को उनके क्षेत्र में हॉकी के विकास के लिए पूर्ण सहयोग देगा। विदर्भ हॉकी संघ, नागपुर करीबी क्षेत्रों में अधिक से अधिक टूर्नामेंट आयोजित करके हॉकी को जमीनी स्तर पर बढ़ावा देगा।
-नरिंदर बत्रा, महासचिव (हॉकी इंडिया)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn